Våpendesperadoen i Finland er bekymret for foreldrene
Mannen ble mandag ettermiddag varetektsfengslet, mistenkt for to drap og syv mordforsøk. I fengslingsmøtet innrømmet 18-åringen ugjerningen, skriver Finlands statlige kringkaster YLE. Han ankom tingretten i en svart hettejakke med hetten foran ansiktet. Et tjuetalls ungdommer og flere journalister hadde tatt oppstilling utenfor rettssalen, skriver Hufvudsstadsbladet. Fengslingsmøtet ble holdt bak lukkede dører etter begjæring fra både politiet og mannens forsvarer.Til tross for mange og lange avhør av mannen, har politiet foreløpig ikke klart å finne noe motiv for at 18-åringen klatret opp på taket av en restaurant og skjøt vilt rundt seg mot forsvarsløse og desperate mennesker i sentrum av den finske byen. - Den mistenkte har sagt at han er lei seg for det han gjorde og han bekymrer seg også for problemene han har forårsaket for sine foreldre, sier etterforskningsleder Mika Ihaksinen til Hufvudsstadsbladet. Bildet av gjerningsmannen er dermed splittet. Mens politiet forteller om en angerfull mann og en gjerning som ikke var planlagt, har vitner beskrevet en rolig person som gang på gang lader om og skyter, skriver det svenske nyhetsbyrået TT.Ifølge YLE sier politiet at det hele kan handle om en impulsiv handling, men de vil ikke utdype dette ytterligere. Det skal ha blitt tatt alkotest av den mistenkte 18-åringen da han ble pågrepet lørdag morgen. Da skal han ikke ha hatt alkohol i utåndingsluften. Resultatene av blodprøven foreligger imidlertid ikke ennå. Tidligere er det blitt hevdet at gjerningsmannen satt og drakk øl med kompisene tidligere på kvelden, før han like før skytingen skrev en statusoppdatering på Facebook. - Det er ingen ting som tyder på at han har anvendt narkotika eller legemidler som ikke er blitt lovlig skrevet ut, har etterforskningslederen uttalt.Våpen og ammunisjon som ble brukt i skuddramaet stammer ifølge Hufvudstadsbladet fra et våpenskap hjemme hos mannens foreldre. Blant de syv personene som ble skadet av våpendesperadoens tilsynelatende tilfeldige skudd, var en politikvinne. Hun ligger fortsatt på sykehus og svever mellom liv og død, skriver YLE. En kvinne og en mann som ble truffet fikk forlate sykehuset i dag, mens tilstanden til de resterende skadede er stabil. Avhørene av mannen fortsetter tirsdag. Ifølge YLE skal politiet avhøre opptil 270 personer i løpet av uken for å danne seg et bedre bilde av gjerningsmannens bevegelser kvelden og natten mellom fredag og lørdag i forrige uke.
18-åringen som skjøt og drepte to personer og skadet syv andre natt til fredag i Hyvinge i Finland har ikke sagt noe om motivet, men han er urolig for foreldrene sine.